google/wiki40b huggingface dataset:
ועדת וודהד

ועדת וודהד (באנגלית: Woodhead Comission) אשר שמה הרשמי היה הוועדה לחלוקת ארץ ישראל (Palestine Partition Comission), הוקמה כהמשך לוועדת פיל. הוועדה קבעה שמסקנות ועדת פיל אינן מעשיות והציעה חלוקה אחרת בה המדינה היהודית המוצעת קטנה בהרבה.

היסטוריה

בספטמבר 1937 הצהיר אנתוני אידן, שר החוץ של בריטניה, בני מועצת חבר הלאומים שיש כוונה לשלוח גוף מיוחד לארץ ישראל לניהול משא ומתן עם היהודים ולהגיש תוכנית מפורטת לחלוקת ארץ ישראל. גוף כזה לא קם ולקראת סוף 1937 עלו השערות שבריטניה מבקשת לסגת לגמרי מתוכנית החלוקה. בעקבות זאת פרסמה ממשלת בריטניה בתחילת ינואר 1938 ספר לבן המכריז על הקמת ועדת חלוקה, אך מבלי לנקוט בשמות חבריה. 
לוועדה ניתנה ההוראה הבאה:
להציע גבולות לשטחים המוצעים ליהודים ולערבים ולשטחים שיהיו תחת שלטון ממשלת בריטניה, גבולות ארעיים וקבועים שיאפשרו את ייסודן הסופי של המדינה הערבית והמדינה היהודית בכוחות הגנה מספיקים, ובכלכלה עצמית, בתנאי שהמדינה היהודית תכיל בתוכה את המינימום של ערבים ועמדות כלכלה ופרנסה ערביות, והמדינה הערבית תכיל בקרבה את המינימום של יהודים ועמדות כלכלה ופרנסה יהודיות.
— יהודה סלוצקי, ספר תולדות ההגנה, כרך ב', עמ' 786, הוצאת מערכות, 1964
בראש ועדת וודהד עמד ג'ון וודהד ועמו נתמנו אליסון רוסל וא. פ. ווטרפילד.

לוועדת וודהד הועבר מסר מממשלת בריטניה שיש לפסול את ועדת פיל באופן מידי, ולהביא לריצוי הצד הערבי שהיווה חלק חשוב יותר כעת בארץ ישראל לעומת היהודים. אחד מחברי הוועדה, ט. ריד, אף אמר בבואו לארץ ישראל:
אין זה צודק ואין זה רגיל להציע שמהגרים הבאים מחלקי עולם שונים יבואו לארץ ישראל ויטלו מידי תושבי הארץ את הריבונות עליה. אין זה גם מן החכמה הפוליטית כלל ועיקר, משום שמעשה כזה יביא לידי מחלוקת ושפיכת דמים ויהיה אסון לכל הנוגעים בדבר.
— שם
ועדת וודהד הגיעה בסוף אפריל 1938 לארץ ישראל וחקרה את המאורעות שהביאו להמשך הסכסוך, וב-9 בנובמבר פירסמה את החלטותיה.
משולם ברנדוין

ביוגרפיה

נולד בירושלים לרב שמואל אלעזר חבצלת-ברנדוין מצאצאי אדמו"רי סטרטין ולעלוב. למד בישיבת בית התלמוד. היה מקורב לשלמה קרליבך ומדי שנה עורך אירוע "יארצייט" לזכרו. בשנת 1992 הקים את 'המדריך החרדי' - ספר טלפונים ועסקים לאזור ירושלים היוצא מאז בכל שנה ומחולק בשכונות החרדיות בירושלים בעשרות אלפי עותקים. את ספרו הראשון "קבא דקשייתא עם לוגא דתורצייא" כתב בהיותו בחור כבן עשרים. בשנת 1995 נישא לשושנה בתו של הרב ישראל פרידמן רב קהילת ישראל הצעיר בנתניה. 
בשנת 2014 הקים יחד עם אחיו, הרב אהרון, ישיבה תיכונית בשם "חדוות התורה" המיועדת לציבור החרדי המודרני בירושלים והסביבה והוא עומד בראשה.  מקורב לרב זלמן נחמיה גולדברג.
מתגורר בשכונת "בית וגן" בירושלים ולו שישה ילדים. אחותו היא סופרת הילדים מנוחה פוקס.
שלמה גלעד

שלמה גלעד (1922, פולין – 2005, חיפה) היה אדריכל ישראלי.
האדריכל שלמה גלעד (גרומט) נולד בשנת 1922 בפולין, ובשנת 1933 עלה לישראל עם הוריו ואחיו הצעיר אלימלך שנרצח בידי ערבים במאורעות 1936. בשנת 1940 קיבל תעודת הוראה מטעם "הסמינר למורים מזרחי" בירושלים, ובשנת 1944 קיבל תואר בוגר אדריכלות בטכניון בחיפה.
כבר בגיל 13 היה גלעד חבר ההגנה ובמסגרת זו הצטרף למאמץ העברי בהגנת היישוב. שירת בצה"ל בעת מלחמת העצמאות, בשנת 1948-1949, במלחמת ששת הימים בשנת 1967 וברוב מלחמות ישראל. לאחר מלחמת יום הכיפורים התנדב וירד לסיני להפגש עם חיילים שנשארו שם זמן רב. שירת במשמר האזרחי בשכונת מגוריו, וקיבל כהוקרה על פועלו סיכת זהב בתום שירותו.
במשך תקופה מאז סיום לימודיו עבד כאדריכל במסגרת קואופרטיב. בשנת 1955 בעקבות זכייתו בתחרות אדריכלים, פתח משרד עצמאי שהתמקד בבנייה באזור חיפה ובתנועה הקיבוצית, אך יחד עם זאת בנייניו פזורים בכל רחבי הארץ ממרגליות שבצפון ועד שדה בוקר שבנגב. במקביל, הירבה לעסוק בהוראת האדריכלות בטכניון ובעקבות כך נתמנה למרצה בכיר במחלקה לארכיטקטורה ובינוי ערים בטכניון בשנת 1963. כמו כן, הירבה להרצות בארץ ובעולם על אדריכלות ישראלית. גלעד היה חבר רוטרי משנת 1966 ועסק בקליטת עולים, במסגרת זו העסיק במשרדו סטודנטים עולים חדשים. 
עם מותו נסגר משרדו שברחוב פבזנר בשכונת הדר בחיפה. המשרד ניתרם לעיריית חיפה לתועלת הציבור וחלקים מארכיונו המקצועי נמסרו לארכיון אדריכלות ישראל. כאות הוקרה על עבודתו האדריכלית ועל פעילותו הציבורית הוענק לגלעד אות יקיר העיר חיפה.
יקב דלתון

היינות

יינות דלתון מתחלקים לארבע סדרות: סדרת רזרב, סדרת דלתון, סדרת הבלנדים עלמה וסדרת כנען. תפוקת היינות הנוכחית היא כמיליון וחצי בקבוקים לשנה. היקב מייצר יינות מהסוגים הבאים: קברנה סוביניון, מרלו, סוביניון בלאן, שיראז, סמיון, זינפנדל, ויונייה, פינו גרי, פטיט סירה, מוסקט ושרדונה. לאחרונה גם יינות מכרם יחידני (single vinyard).
בציר הענבים ביקבי דלתון נערך לקראת החודשים החמים - יולי-אוגוסט. היקב הישראלי מתמקד בשיווק היינות לכל רחבי הארץ, כאשר הוא מייצא כ-25% מתוצרתו לרחבי העולם.

כשרות

כשרות היקב מתקבלת על ידי הרבנות "מרום הגליל" (כשרות אזורית) ובהשגחת בד"ץ "יורה דעה", בהשגחתו של הרב מחפוד. ההשגחה הנעשית על הייצוא נעשית בידי OU  הממוקמת בארצות הברית - בהשגחתו של הרב מרדכי דוד אונגר.

שנת שמיטה

בשנת  ה'תשע"ה נכנס היקב לשנת שמיטה, כאשר 50% מהכרמים של יקב דלתון מושמטים, וה-50% הנותרים מתבססים על היתר מכירה של הרבנות הראשית לישראל.
אגף תכנון וארגון

אגף תכנון וארגון הוא אגף מטה במשטרת ישראל שייעודו יזום תהליכי תכנון לבניין הכוח והפעלתו, להובילם ולערוך בקרה על יישומם.
האגף הוקם ב-1988 על בסיס מנהל תכנון וארגון במשטרה שנוסד בשנת 1980.
יחס הפוך

יחס הפוך (באנגלית: Inverse Proportion) בין שני משתנים מתקיים כאשר משתנה אחד הוא ביחס ישר להופכי של המשתנה האחר. כלומר: \ Y = \frac{\lambda}{ X}  כאשר \ \lambda \in \mathbb{C} הוא קבוע כלשהו. כאשר מתקיים יחס הפוך בין שני משתנים, משתנה אחד קטן ככל שהמשתנה האחר גדל.
דוגמה: כאשר מחלקים עוגה שווה בשווה בין משתתפים אחדים, גודל הפרוסה נמצא ביחס הפוך למספר המשתתפים. אם נסמן ב-N את מספר המשתתפים, ב-m את משקל העוגה בק"ג, אזי כל משתתף יקבל פרוסה P שמשקלה \ P = \frac{m}{N} ק"ג. במקרה זה, קיים יחס הפוך בין P (גודל הפרוסה) ל-N (מספר המשתתפים) והקבוע הוא m (גודל העוגה).
Madness (שיר של איווי אדאמו)

קליפ רשמי

על פי הפרסומים הראשוניים היה אמור הקליפ לשיר לצאת ב-5 ביולי 2012 אך בסופו של דבר הוא שוחרר יום קודם לכן, ב-4 ביולי 2012.

יוצרי השיר

שירה - איווי אדאמו
מפיק מוזיקלי - נלה אהלסטט
מילים - נלה אהלסטד, אלכסנדרה זאקה, דימיטריס דומאקוס
חברת תקליטים - סוני מיוזיק אנטרטיינמנט/יום 1
דנאריוס

דנאריוס או דנריוס (בלטינית: denarius, ריבוי: denarii) היה שמו של אחד המטבעות במערכת הכספים הרומית. דנאריוס היה מטבע כסף ששימש את הרומים אחרי שנת 211 לפנה"ס. הדנאריוס היה מקבילו של הדרכמה היוונית ברפובליקה הרומית. במקורות העבריים הוא נקרא דינר, ושוויו הגיע ל-1/4 סלע.
הדנאריוס הוכנס לשימוש בתקופת המלחמה הפונית השנייה ולצורך מימונה. משמעות שמו היא "מכיל עשר", והדינאריוס היה אמור לשקול כמו 10 יחידות אס. בראשיתו, היה קוטרו של המטבע כסנטימטר, הוא הוטבע בכסף טהור ומשקלו היה כ-3.5 גרם. 6250 דנארי שוו כיכר בארץ ישראל. במשך השנים הופחת בהתמדה חלקו של הכסף במשקלו של הדנאריוס, ובמשקל האס, לא תמיד היה כך, ובסביבות 141 לפנה"ס הדנאריוס היה שווה ערך ל-16 אס. בהמשך, חלקו של הכסף הופחת עד כדי מחצית משקלו בשנת 200, ועד כדי אחוז אחד בסוף המאה ה-3. 
באמצע המאה ה-3, איבד הדנאריוס את מקומו לטובת האנטוניניאנוס.  
הפעם האחרונה בה הוטבע דנאריוס הייתה בשנים 270 ל-275, בתקופת שלטונו של אורליאנוס ובשנים הראשונות לשלטונו של דיוקלטיאנוס. 
אולם השימוש בו המשיך גם בתקופה הקרולינגית ובמהלך ימי הביניים.
במערב אירופה ובעיקר בצרפת המשיך תיאור מטבעות מסוימים כ"דֶנְיֶיה" (denier, דנריוס בצרפתית) עד למהפכה הצרפתית. הסימן d לפני המטבע הבריטי עד 1971 נבע ממורשת זו. שמו של המטבע המודרני דינר נובע משמו של הדנאריוס.
בעל חיים ישיב

בעל חיים ישיב הוא אורגניזם חסר היכולת הבילוגית לתנועה עצמית. בעלי חיים ישיבים אינם נעים ממקומם בדרך כלל. הם יכולים לנוע כתוצאה מכוחות חיצוניים (כדוגמת זרמי מים), אבל בדרך כלל הם צמודים באופן קבוע למשהו. אורגניזמים כדוגמת אלמוגים מייצרים בעצמם את המצע שממנו הם גדלים. בעלי חיים ישיבים אחרים נצמדים לחומרים מוצקים כדוגמת סלעים, גזעי עצים מתים, או חפצים מעשי ידי אדם כדוגמת אוניות טרופות, מצופים או גוף אונייה מתחת לקו המים. כל בעלי החיים הישיבים הם חסרי חוליות, למעט גנוניים, וכמעט כולם חיים במים.
בעלי החיים הישיבים הקרובים ביותר לבעלי חוליות הם מיתרני זנב, שיש להם מיתר גבי בשלב הפגית שלהם, המכונה גם "פגית ראשנית". לעיתים קרובות, הפגיות של בעלי חיים ישיבים, כמו מיתרני זנב, חופשיות לנוע או לחיות כפלנקטון.
בעלי החיים הישיבים הידועים ביותר הם האלמוגים הבנויים בשונית. דוגמאות נוספות כוללות ספוגיים, חיטחבים וברכיופודים.
טפילים רבים נקשרים עצמם כפגית לבעלי החיים הפונדקאים שלהם והופכים לצורות ישיבות. לאחר מכן אינם יכולים עוד לעזוב את הפונדקאי. דוגמה, בעלי החיים מהמשפחה Cyamidae, מסדרת השטצדאים החיים כטפיל חיצוני על עור לווייתנים.

בעלי חיים ישיבים למחצה

בעלי חיים ישיבים למחצה הם מינים של בעלי חיים ישיבים שאינם צריכים לזוז ממקומם בדרך כלל, אבל מסוגלים לנוע באיטיות רק בנסיבות קיצוניות. מינים רבים של צדפות ושושנות ים הם ישיבים למחצה.

תנועתיות

לבעלי חיים ישיבים יש בדרך כלל שלב בהתפתחותם שבו הם מסוגלים לנוע בכוחות עצמם. לדוגמה, הפגית של הספוגיים מסוגלת לנוע והופכת לישיבה בבגרותה. בניגוד לכך, מינים רבים של מדוזות מתפתחים כפוליפ ישיב בתחילת מחזור החיים שלהם. במקרה של כנימת קוכיניאל, טפיל ישיב למחצה של צמחי צבריים שלב התנועה מתרחש בשלב הנימפה הצעירים עוברים למקום האכלה ומייצרים חוטי שעווה ארוכים. בהמשך הם עוברים לקצה עלה הקקטוס, שם הרוח תופסת את חוטי השעווה ומובילה את הפגיות הזעירות לפונדקאי חדש.

רבייה

בעלי חיים ישיבים רבים, כולל ספוגים, אלמוגים והידרה, מסוגלים להתרבות ברבייה אל-זוויגית "אין סיטו" על ידי תהליך של הנצה. אורגניזמים ישיבים כמו זיפרגליים ומיתרני זנב זקוקים למנגנון כלשהו בכדי להעביר את צאצאיהם לשטח חדש. זו הסיבה שהתאוריה המקובלת ביותר המסבירה את האבולוציה של שלב הפגית היא הצורך ביכולת פיזור למרחקים ארוכים.

התקבצות

התקבצות (Clumping) היא התנהגות באורגניזמים ישיבים, שבה פרטים ממין מסוים מתאגדים ביחד, וניתן לראות אותה באוכלוסיות של שוניות אלמוגים ובאוכלוסיות של כנימת קוכיניאל. ההתקבצות מאפשרת רבייה מהירה יותר והגנה טובה יותר מפני טורפים.

דומיננטיות בסביבות החוף

אזור הכרית בסביבות החופיות והביומות החופיות נשלט על ידי אורגניזמים ישיבים כמו צדפות. משטחים קרבונטיים גדלים כתוצאה מהצטברות שרידי השלדים של אורגניזמים ישיבים, לרוב מיקרואורגניזמים, שגורמים להשקעה של קרבונטיים באמצעות חילוף החומרים שלהם.
מעלה הצופים

בניינים בעלי עניין

בית מלכה ושלמה אָסְט, מעלה הצופים 1: שלמה אסט יליד 1896, הפליג לארצות הברית בשנת 1913 שם הצטרף לגדוד העברי ואיתם עלה ארצה. בשנת 1920 התחתן עם מלכה לבית ביאקוביץ והשניים הקימו משק חקלאי ורפת באזור אבו כביר ליד הסופר יוסף חיים ברנר. בשנת 1934 החליט לעבור לבית דירות בדומה למייסדים אחרים מאותה תקופה. את הבניין בנה המהנדס יעקוב דצ'קובסקי בשנת 1934 בסגנון בינלאומי, הקומה הראשונה הוגדרה כקומת מסחר והעליונות למגורים. הבית הוגדר לשימור, עבר שיפוץ מאסיבי והוספת קומות.
בית לשינסקי, מעלה הצופים 7א':
וילה בסגנון הבינלאומי, נבנתה על ידי האדריכלית לוטה כהן, אחת האדרכליות הראשונות בישראל.
בית הפועלים, מעלה הצופים 14:
בשנת 1923 הוקם בראש הגבעה "בית הפועלים" ששימש כבית תרבות של פועלי רמת גן ועובדי בתי החרושת באזור. המבנה, צריף עץ קטן הוחלף בשנת 1925 בבית אבן. עם גידול מספר הפועלים הוחלט בשנת 1934 להרוס את המבנה ולבנות במקומו מבנה גדול יותר אך לאור התנגדויות פוליטיות לוועד הפועלים ובתמיכתו של אברהם קריניצי סירבו בעירייה לאשר את המבנה החדש. לבסוף כפשרה הוחלט להקים את המבנה בשיפולי הגבעה ולא על ראשה. בשנת 1937 נבנה על ידי הסתדרות העובדים "בית הפועלים החדש", מבנה בסגנון הבינלאומי תוכנן על ידי אדריכל אריה שרון ונועד להחליף את בית הפועלים הראשון שנבנה על ראש הגבעה. הבית שימש כמקום מפגש לאסיפות, הרצאות ולימודים ובו דנו ועד הפועלים של ההסתדרות בזכויות הפועלים שבנו את העיר רמת שהתפתחה התעשייה בקצב מהיר. בשנת 1957 הושכר המבנה לתנועת העבודה והוא שימש כבית ספר להכשרת אקדמאים לשילוב בשוק העבודה. בשנות התשעים רכשה עריית רמת גן אשר החליטה לשמר את המבנה והגדירה אותו כבעל ערך היסטורי. הערייה החליטה לשכן בו את שבט "צופי עלית רמת גן" שביצעו בו שיפוץ יסודי תוך שמירה על החזות המקורית.
בית סיניגליה, מעלה הצופים 15:
בית הדירות של האגרונום מריו סיניגליה נבנה על ידי המהנדס אריה סולומון בשנות ה-30 והתגוררו בו בשכירות עולים רבים מאיטליה, רובם מפירנצה, בעקבות כך כונה הרחוב "הגטו האיטלקי".
בית מריו אוטולנגי, מעלה הצופים 17:
נבנה בשנת 1947 בסגנון הרומנטי על ידי האדריכל ג. בנימין צ'יוידאלי. משפחת אוטולנגי עלתה מפירנצה בשנת 1938 והתגוררה בתחילה בשכירות בבית סיניגליה, אחיו של מריו ג'ורג'יו התגורר ברחוב שרת. לאחר שהבית של ג'ורג'יו הוחרם על ידי המטכ"ל עברה המשפחה המורחבת להתגורר יחדיו בבניין החדש בדירות צמודות. הבית מוגדר לשימור.
בית מוריס פישר, מעלה הצופים 19:
בשנת 1933 בנה מוריס פישר את ביתו בבית מספר 19, את הוילה בת שתי הקומות תכנן האדריכל קרל רובין בסגון באוהאוס והיא מוגדרת כיום ברשימות רמת גן כמבנה לשימור.

סמטת המעלות

סמטת המעלות, היא סמטה ללא מוצא היוצאת ממרכז הרחוב. שם הסמטה נקבע ב-17 באפריל 1933 בישיבת מועצת העירייה. וגם היא כוללת כמה בניינים לשימור:
בית ליברמן, סמטת המעלות 2:
נבנה בשנות 20–30 בסגנון אקלקטי בשנות ה-40 הוסב לפנסיון הירשברג ומאז שנות ה-50 משמש כמעון שגריר בריטניה.
בית הפלס, סמטת המעלות 3:
נבנה בשנת 1933 בסגנון הבנלאומי. מעון הפלס נבנה כמעונות שיתופיים, שלוש קומות ושלוש דירות בקומה.
בית יעקב הרשברג, סמטת המעלות 5:
נבנה בשנת 1941 בסגנון הרומנטי על ידי האדריכל בנימין צ'לנוב. שימש את שגריר ארצות הברית בישראל ביחד עם הבית הצמוד מספר 7.
בית מיכאל ברנשטיין, סמטת המעלות 7:
הוילה נבנתה בשנת 1938 בסגנון בינלאומי מפואר ושימשה ביחד עם סמטת המעלות 5 את שגריר ארצות הברית בישראל.
טטיאנה עלי

ביוגרפיה

טטיאנה עלי נולדה בבלמור שבניו יורק. היא בתם הבכורה של שריף וסוניה עלי.

קריירה

ב-1985, בגיל 6, טטיאנה עלי החלה את קריירת המשחק שלה בסדרת הילדים "רחוב סומסום" והופיעה עם הרבי הנקוק בנאמבר מוזיקלי.
אבו אל-עבאס א-נבאתי

חייו

נולד בסביליה בדרום מערב ספרד. במולדתו הוכר כאיש הלכה המתמחה בחדית', אולם יותר מכול התפרסם בידיעותיו המפליגות על צמחי המרפא ותועלתם, ומכאן גם כינויו "א-נבאתי" (העשבונאי). 
תחום התמחותו של אבו אל-עבאס היה בהגדרה מדויקת של מיני צמחים, מוצאם ובית גידולם. ידיעותיו לא היו מוגבלות רק לתחומי ספרד, אלא להכרה נרחבת של צמחים מכל אזורי השליטה האסלאמית, שאותה רכש מהספרות, ובעיקר מתוך היכרות אישית במהלך מסעותיו בעולם. 
למרות ההכרה שלה זכה אבו אל-עבאס בימיו כבר סמכא בענייני הלכה ורפואה בספרד, נהג תמיד בפרישות ואת זמנו הקדיש ללימודים. למחייתו מכר עשבים והעתיק ספרים בחנותו שבסביליה.

מסעותיו

אבו אל-עבאס ערך כנראה במהלך שנות חייו מספר מסעות למזרח, שלהם היו שתי מטרות: העמקת לימודיו במדע החדית' לפי האסכולות הנהוגות במזרח והרחבת היקף ידיעותיו הרפואיות. את רשמי מסעותיו תיעד בספרו, "המסע המזרחי".
מסע אחד ערך עוד בצעירותו, בשנת 1185, אז קיים לראשונה את מצוות החג' למכה. אולם את המסע המקיף ביותר למזרח ערך בשנת 1215. משם כנראה המשיך לעיראק ולערי סוריה הגדולה. בשובו לספרד ממסעו, בשנת 1228, חנה בדרכו גם בסיציליה.
אבו אל-עבאס תיאר בספרו צמחים שהכיר או ראה במסעותיו, בהם צמחים הגדלים במספר אזורים, המאפשרים לנו להתחקות אחר חלק ממסעו בארץ ישראל: יהודה, דרום הר חברון, בקעת הירדן ויריחו, אזור החוף ודרך אשקלון. ביצירתו מושקע מידע רב חשיבות למחקר תולדות הצומח בארץ ישראל בימי הביניים ושימושיו. בין הצמחים שהוא מתאר את שימושם: סירה קוצנית, סולנום החדק, עירית גדולה, רכפה לבנה ומיני חרחבינה.
אולינגו צפוני

תיאור

האולינגו הוא יצור החי על עצים ביער והוא טוב בטיפוס. צבע פרוותו באפור-חום או אפור בהיר על רוב הגוף והזנב והפנים כהים יותר עם אוזניים ואף ורודים. החלק התחתון בצבעי קרם או צהבהב. אורך הגוף 36-42 ס"מ והמשקל מגיע ל-1.2-1.4 ק"ג. הוא בעל זנב ארוך ויכול אפילו להיתלות ממנו. יש לו עיניים ואוזניים גדולות, לסת קצרה ומעוגלת, רגליים אחוריות ארוכות מהקדמיות וכפות ידיים שעירות עם טפרים קטנים. לנקבות זוג פטמות אחד הממוקמות בחלק האחורי של הבטן ליד הרגליים האחוריות.

תפוצה ואקולוגיה

האולינגו חי בטבע רק ביערות גשם ממקסיקו עד פרו ובוליביה בדרום ותפוצתו הרבה ביותר היא באמריקה המרכזית. הוא חי ביערות גבוהים מ-1,000 מ' בדרך כלל אך גם פחות ונמנע מיערות פתוחים או ממטעים. הוא יוצא לחיים בלילות וביום ישן במחילה בין העצים. מזונו העיקרי הוא פירות שונים, בעיקר תאנים, אך הוא אוכל כל והוא ניזון גם מבשר, ביצים וכו'. בעונה היבשה נצפו אולינגים ששותים מצוף של עץ הבלזה. בעתות רעב תת-המינים הצפוניים עשויים לחפש אוכל על הקרקע ובתקופה זו הם פגיעים ביותר.
הוא עצמו עלול להיטרף על ידי היגוארונדי, הפומה, האוצלוט, הטאירה ונחשי הבואה.
האולינגו נחשב לחיה בודדה אבל לעיתים הוא חי בזוגות או במשפחה מאוד קטנה, בעיקר בעונה היבשה בה הם נוהגים להתרבות. הוא יכול לחיות עד 25 שנים בשבי.
קבוצת הארמיות מקנזן (רומניה)

היסטוריה

קבוצת ארמיות זאת הוקמה באוגוסט 1916 כדי לתקוף את רומניה מדרום. בספטמבר, לאחר הצלחה ראשונית משמעותית, הפלישה הראשונה הופסקה באופן זמני על ידי הרומנים והרוסים, אך באוקטובר 1916 נכבשה קונסטנצה וב-6 בדצמבר נכבשה גם בוקרשט. הרומנים נהדפו לעבר יאשי, והחזיקו את הקו לאורך 1917 ובתחילת 1918 עד לחתימת חוזה בוקרשט (1918) ב-7 במאי 1918. 
קבוצת הארמיות פורקה ב-1 ביולי 1918, ומקנזן מונה לראש הפיקוד העליון של צבא הכיבוש ברומניה (Oberkommando des Bezatzungsheeres).
שילוש זווית

בגאומטריית המישור, בעיית שילוש הזווית (או טריסקציה של זווית) מבקשת לחלק זווית נתונה לשלושה חלקים שווים באמצעות סרגל ומחוגה. זוהי אחת מן הבעיות הגאומטריות של ימי קדם שלא נמצא לה פתרון במשך 2000 שנה. במאה ה-19 פותחה תורת גלואה שאפשרה להוכיח כי שילוש זווית אינו אפשרי באמצעות סרגל ומחוגה. למעשה, אפילו את הזווית של משולש שווה-צלעות לא ניתן לשלש בסרגל ומחוגה.

אי אפשר לשלש במחוגה וסרגל

מאז תחילת המאה ה-19 ידוע שאי אפשר לשלש זווית במחוגה וסרגל. קל לבנות זווית של  כי זו הזווית הפנימית במשולש שווה-צלעות. כדי להוכיח שלא ניתן לשלש זווית בסרגל ומחוגה, מספיק להראות שלא ניתן לבנות זווית של . נניח בשלילה שניתן לבנות זווית שכזו, אז ניתן לבנות קטע באורך  בתור ניצב במשולש ישר-זווית עם זווית של  ויתר באורך 1. מזהויות טריגונומטריות פשוטות נובע ש-.
מכאן ש- הוא שורש של הפולינום . זהו פולינום אי-פריק מעל השדה המספרים הרציונליים (כי בדיקה של כל המועמדים האפשריים תראה שאין לו שורש רציונלי). לכן  הוא מספר אלגברי מדרגה 3, והשדה  הוא בעל ממד 3 מעל הרציונליים.
מספר מרוכב ניתן לבניה אם ורק אם הוא שייך לשדה בקצה שרשרת של הרחבות ריבועיות של הרציונליים (כי בניות בסרגל ומחוגה מתקבלות מחיתוכים בין ישרים ומעגלים שמניבים הרחבות ריבועיות). הממד של שדות כאלה הוא כמובן חזקת 2, אבל 3 אינו חזקה של 2, ומכאן שאי אפשר לבנות זווית של 20 מעלות.

משפט מורלי

משפט מורלי (שהתגלה על ידי פרנק מורלי (Frank Morley) ב-1904) קובע שאם משלשים את שלוש הזוויות של משולש, נקודות המפגש של הקרניים יוצרות משולש שווה-צלעות, כבאיור משמאל.
אפקט המייסד

אפקט המייסד או תוצא המייסדים (באנגלית: Founder Effect) הוא תופעה מתחום הביולוגיה, של אובדן ההבדלים הגנטיים באוכלוסייה. הוא נגרם כתוצאה מסחף גנטי, בעת ייסוד והגירה של אוכלוסייה. במצב זה, יש שינוי בתפוצת אללי האוכלוסייה, מכיוון שקבוצת המייסדים החדשה (אוכלוסיית הבת) נושאת בתוכה רק חלק מן השונות הגנטית של האוכלוסייה הגדולה יותר (אוכלוסיית האם) ממנה הגיעה.
תופעה זו הוגדרה בשנת 1942 על ידי הביולוג האבולוציוני ארנסט מאייר כ"ייסוד אוכלוסייה חדשה על ידי מייסדים בודדים (במקרה זה, יכול להיות גם על ידי נקבה מופרית אחת), כאשר מייסדים אלו נושאים רק חלק קטן מהשונות הגנטית של האוכלוסייה ממנה הגיעו".
עקב אובדן השינוי הגנטי באוכלוסייה, האוכלוסייה החדשה יכולה להיות שונה באופן חד משמעי (גם מבחינה גנוטיפית וגם מבחינה פנוטיפית) מאוכלוסיית האם ממנה היא נגזרת. אפקט המייסד באוכלוסייה הוא דבר משמעותי שיכול להשפיע על גיוון המינים והתפתחותם בהמשך.

מוטציית המייסד

מוטציית המייסד היא מוטציה גנטית אשר מופיעה ב-DNA של פרט אחד או מספר פרטים שהם מייסדי אוכלוסייה נפרדת וחדשה. מקור המוטציה באורכו של DNA על כרומוזום בודד. המוטציה יכולה לעבור שינויים ואף להיות מועברת לדור הבא, היא יכולה להתקיים בכל יצור חי שמייסד אוכלוסייה, כגון: בני אדם, עיזים ואף נגיפים.

אפקט מייסד סדרתי

ניתן לראות תופעת אפקט מייסד מתמשכת בעת נדידה של אוכלוסייה למרחקים ארוכים. הגירה ונדידה למרחקים ארוכים כוללות תקופות של תזוזה מהירה ואף תקופות של התיישבות. בכל הגירה חדשה, האוכלוסייה נושאת רק חלק קטן מהשונות הגנטית, ולכן כאשר יש גם הגירה וגם נדידה, השונות הגנטית מתמעטת ככל שמתרחקים יותר מבחינה גאוגרפית. כלומר, תופעת אפקט המייסד מתרחשת.

אפקט המייסד בצמחי זרע

ניתן לראות את תופעת אפקט המייסד גם ביבול של צמחי זרע. יבול של צמחי זרע, מקורו במספר מוגבל של מוטציות, שגרם לפיזור הזרעים שלהם להיות שונים ממה שנמצא אצל אוכלוסיות של צמחי זרע שאינם מבויתים. התופעה בה זרעים לא נפתחים בצמחים מתורבתים יכולה להיגרם על ידי גן אחד או קבוצה קטנה של גנים. צמחי היבול נגזרו ממספר מצומצם של הכלאות בין-אישיות ואחריו הכפלת הכרומוזומים, ותוצאת אפקט המייסד היא בשינוי הגנטי באוכלוסיית הבת המתורבתת בהשוואה לאוכלוסיית האם הפראית שלה. לאפקט המייסד השפעה גם על אבולוציית הצומח, אשר מצביעה על ערך השונות הגנטית באוכלוסיות הצמחים.

אפקט המייסד בשפה

תופעת "אפקט המייסד" בתחום הבלשנות הושאלה מתחום הביולוגיה. כאשר מתייחסים להשפעת אפקט המייסד בשפה, ניתן לראות לדוגמה כי המגוון הגנטי האנושי והפנוטיפי, קטן ככל שמתרחקים מאזור אפריקה. במקרה זה, יש אפקט מייסד סדרתי - צווארי בקבוק רצופים של האוכלוסייה, אשר מפחיתים את הגיוון (מדגם זה התבסס על בני אדם מודרניים ממוצא אפריקאי). במחקר שערך קוונטין ד. אטקינסון (Quentin D. Atkinson), פרופסור לאנתרופולוגיה וביולוגיה מאוניברסיטת אוקספורד שבבריטניה. במסגרת מדגם עולמי של 504 שפות, הוא מצא כי מספר הפונמות הנמצאות בשימוש, נכלל במודל של אפקט מייסד סדרתי שמקורו באפריקה. התוצאה אשר הגיע אליה אינה מוסברת על ידי היסטוריה דמוגרפית או גיוון השפה המקומית, דבר אשר מצביע על קיומם של מנגנונים שמעצבים את הגיוון הגנטי והלשוני ותומכים במוצאן האפריקאי של שפות אנושיות מודרניות.
היינריך פון באטנברג

ביוגרפיה

היינריך נולד ב-5 באוקטובר 1858 במילאנו למשפחת אצולה גרמנית. הוא היה בנם של אלכסנדר, נסיך הסן, בנו של לודוויג השני, הדוכס הגדול של הסן, ואשתו, יוליה פון האוקה, שקיבלה את תואר האצולה "נסיכת באטנברג". היינריך קיבל חינוך צבאי, ואף התגייס לצבא הפרוסי, שם שירת כקצין ברגימנט ההוסרים ה-1. בנוסף מונה היינריך על ידי אחיו אלכסנדר באטנברג, נסיך בולגריה, לקולונל של כבוד ברגימנט הבולגרי ה-1.
בשנת 1884 התארס היינריך עם ביאטריס, נסיכת הממלכה המאוחדת, בתה של ויקטוריה, מלכת הממלכה המאוחדת, וב-27 בינואר 1885 נתנה המלכה ויקטוריה את הסכמתה לנישואים, בתנאי שבני הזוג ימשיכו להתגורר עמה בביתה. ב-22 ביולי העניקה המלכה ויקטוריה להיינריך תואר אביר מסדר הבירית, ולמחרת נישאו השנים בוויפינגהם שבאי וייט, לא רחוק מבית אוסבורן המלכותי. לאחר הטקס יצאו בני הזוג לירח דבש באי, והמלכה נפרדה באומץ מבתה האהובה.
ב-22 באוגוסט 1885 מונה היינריך לקולונל גדוד המתנדבים ה-5, רגימנט המפשייר, ובתחילת 1886 דווח על מינויו למפקד רגימנט משמר החיים ה-1, אך המינוי לא יצא לבסוף אל הפועל.
היינריך שקיבל חינוך צבאי ושירת בצבא הפרוסי, התעקש על שירות פעיל בצבא הבריטי דבר שהכעיס מאוד את המלכה שפחדה כי הוא ייפגע. במקום זאת היא מינתה אותו למושל האי וייט בשנת 1889, אולם תפקיד זה לא סיפק אותו ובשנת 1895 הוא שכנע את המלכה להרשות לו להצטרף לצבא הבריטי שנלחם במערב אפריקה נגד האשנטי. הוא נשלח לחזית ב-6 בדצמבר אולם נדבק במחלת המלריה זמן קצר לאחר מכן ונשלח הביתה. אשתו ביאטריס, שחיכתה להיינריך החולה באי מדירה, קיבלה ב-22 בינואר 1896 מברק בו נכתב כי הנרי מת מהמחלה יומיים קודם לכן על ספינה בריטית מול חופי סיירה לאון. אשתו ביאטריס קברה אותו ב-5 בפברואר, באותה הכנסייה באי וייט בה נישאו.
פאבלס

פאבלס (מאנגלית: Fabless) הוא תכנון ושיווק של התקני חומרה ומעגלים משולבים תוך שימוש במיקור חוץ של תהליך הייצור (fabrication) לקבלן ייצור (foundry). רבות מקבלניות הייצור פועלות בסין ובטיוואן בין היתר בשל עלות העבודה הזולה שם. חברות פאבלס ממקדות את עסקיהן במחקר ופיתוח של רכיבי החומרה, ומותירות את תהליך הייצור לקבלני ייצור.
חברת הפאבלס הראשונה, LSI Computer Systems, Inc. (LSI/CSI) הוקמה ב-1969.
בדומה לתעשיות עתירות טכנולוגיה אחרות, תהליך ייצור מעגלים משולבים מציב חסמי כניסה לשוק ובפרט לחברות הזנק קטנות. לעומתן לרשותן של חברות גדולות המתכננות, מייצרות ומשווקות בעצמן עומדים משאבי ייצור גדולים. מסיבה זו חברות קטנות הסתמכו על על ייצור בעזרת חברות חיצוניות המסוגלות לייצור המוני. בעקבות זאת התפתח מודל עסקי של פאבלס, שבו חברות מפתחות מעגלים משולבים מבלי שהן נדרשות להחזיק בעצמן מפעל ייצור. במקביל התפתחו חברות המתמקדות בייצור המוני של מעגלים משולבים, כשדוגמה בולטת לכך היא TSMC שייסד ד״ר מוריס צ'אנג.
ב-1994 נוסד ארגון Fabless Semiconductor Association המעודד מודל עסקי של פאבלס. ב-2007 הפך הארגון ל-Global Semiconductor Alliance.
חברות בולטות שפועלות ללא ייצור עצמאי הן קוואלקום, ברודקום, Nvidia, MediaTek ואפל. חברות בולטות שעוסקות בייצור המוני של מעגלים משולבים הן TSMC ו-GlobalFoundries.
SAGE0536AGN

SAGE0536AGN היא גלקסיה שנתגלתה על ידי טלסקופ החלל שפיצר של נאס"א. על פי הערכות גסות, גיל הגלקסיה הוא כ-9 מיליארד שנה, מרחקה מכדור הארץ הוא כשני מיליארד שנות אור ומסתה כ-25 מיליארד פעמים מסת השמש.
צוות המחקר גילה חור שחור גדול במרכז הגלקסיה (כפי שנצפה תדיר במרכזי גלקסיות). לאחר הגילוי הופעל הטלסקופ SALT (‏Southern African Large Telescope(אנ')) כדי לקבוע את גודלו המשוער של החור השחור, אולם על פי פרסום של ה-Royal Astronomical Society, התצפיות גילו כי החור השחור בעל מסה גדולה פי 30 ממה שמצופה עבור סדר גודל כזה של גלקסיה. על פי חישובי האסטרו-פיזיקאים, גודלו חורג מגבול מה שנחשב אפשרי עבור הגלקסיה.
הועלו השערות שונות באשר לתעלומת הגודל. חלקן טוענות לאנומליה במדידות, חלקן טוענות לגדילה מואצת של החור השחור בגלקסיה או לעצירה לא מובנת בהתפשטותה של הגלקסיה. חלק מהמדענים סוברים כי למעשה זוהי גלקסיה מסוג חדש למדע, שטרם הוכר.